Suid Afrikaanse Nuus Thread - Page 48 - Stormfront
04-12-2006, 03:51 AM #471
Moord op Wilmots bly 'n raaisel
PIETERMARITZBURG. – Die moord op Kate (18) en James Wilmot (20) van Uitenhage gaan vir eers 'n raaisel bly.
Die man wat aangekla is van die moord op hulle op Nuwejaarsoggend in 1999, Firoz Kader, is gister in die plaaslike hooggeregshof hier op dié aanklagte vrygespreek.
Die Wilmots was in die vroeë oggendure te voet op pad terug huis toe ná 'n besoek aan 'n nagklub toe hulle gedwing is om hulle kaal uit te trek en daarna op die skoolterrein van die Hoërskool Voortrekker in die kop geskiet is. Hulle het vir die Kersvakansie by hul tannie, mev. Jane Porter, gekuier.
Die oorledene se ouers, eerw. Lawrie en mev. Isobel Wilmot, het ná die uitspraak gesê hulle sal die hof se bevinding aanvaar.
"Die uitspraak laat vrae by ons opkom. As Kader nié die moordenaar is nie, wie ís dan?" wou die verslae egpaar weet. "Die antwoord op die vraag gaan in ieder geval nie ons kinders terugbring nie.
"Ons geloof in Jesus Christus en die ondersteuning wat ons by familie en vriende gekry het, het ons deur dié moeilike hofsaak en die afgelope paar jaar gedra," het Lawrie gesê.
Kader is egter skuldig bevind op altesaam sewe aanklagte waarop hy skuld beken het. Dit sluit in aanranding, onsedelike aanranding en crimen injuria. Hy word vandag op dié aanklagte gevonnis.
Die Wilmots het op Oujaarsaand 'n braai bygewoon voordat hulle omstreeks 21:00 na 'n nagklub in die middestad gegaan het.
Die oorledenes het, nadat die klub toegemaak het, besluit om huis toe te stap omdat dit reeds lig was buite.
Twee meisies, mes. Amanda Rasmussen en Madelene van Heerden, het die oorledenes gesien en het voor hulle gestap.
Dié meisies sou huis toe ryloop toe hulle in die omgewing van die Royal-skouterrein deur 'n Indiërman aangeval is en met 'n vuurwapen gedreig is.
Die meisies het uit die kloue van hul aanvaller losgekom toe 'n motoris hulle te hulp gesnel het. Die staat het beweer dat die Wilmots kort daarna in dieselfde omgewing aangeval is.
Rasmussen en Van Heerden het die polisie ná die moorde gehelp om 'n identikit saam te stel van die man wat hulle aangeval het.
Daar is beweer dat dieselfde man, wat sonder 'n snor geteken is, die Wilmots vermoor het.
Drie vroue het nadat die identikit in koerante gepubliseer is, na vore gekom om te sê Kader lyk soos die man op die skets.
Hy is op 8 Januarie in hegtenis geneem, maar is dieselfde dag vrygelaat omdat daar nie genoeg bewyse teen hom was nie.
Die meisies is ná sy tweede inhegtenisneming verlede jaar aangesê om hom nié op 'n uitkenningsparade te gaan uitken nie.
Hulle het hom eers weer ses jaar later in die beskuldigdebank gesien en was oortuig dat hy die man was wat hulle aangeval het.
Regter Jeff Hewitt het gister gesê hy kon nie bo redelike twyfel bevind dat dit Kader was wat die meisies aangeval het nie.
Die staat se saak is gegrond op omstandigheidsgetuienis en hulle wou hê die hof moes die gevolgtrekking maak dat Kader die moordenaar was as gevolg van sy gedrag ná die moorde en sy dreigement aan die vroue dat hy hulle sou doodmaak, net soos hy die Wilmots sou doodgemaak het.
Volgens sy eie getuienis het Kader die Wilmot-egpaar twee keer gebel voordat hy die tweede keer in hegtenis geneem is.
Die staat het aangevoer hy het dit gedoen om hulle te treiter omdat hy hul kinders vermoor het. Hy het ook na bewering 'n oproep na Lifeline gemaak om te sê hy het twee kinders vermoor omdat hulle hom by 'n restaurant beledig het.
Hy het na bewering aan nog 'n vrou, me. Sandra van Wyk de Vries, gesê hy gaan haar doodmaak en dat wat met die Wilmot-kinders gebeur het, nie naastenby sou vergelyk met wat hy met haar wou doen nie.
Hoewell Hewitt Kader as 'n slegte getuie beskryf het, kon hy nie bevind dat sy alibi's – sy pa en broer – in die hof gelieg het nie.
04-13-2006, 03:21 AM #472
Seun skiet maatjie
PORT ELIZABETH. – "Net die Groot Baas het gesorg dat dinge nie erger uitgedraai het nie. As die koeël hom 'n paar sentimeter hoër getref het, kon hy dalk nie meer loop nie."
Dít was gister die woorde van 'n geskokte pa van hier, wie se elfjarige seun in 'n fratsongeluk sy beste maatjie met sy pa se rewolwer geskiet het.
Die tienjarige slagoffer, Tiaan Hattingh, 'n leerling van die Laerskool Verkenner, sterk in die waakeenheid van die Greenacres-hospitaal aan.
Kapt. Verna Brink, polisiewoordvoerder, het gesê die 11-jarige seun het op 'n manier die kombinasie van sy pa se kluis bekom en eergister laatmiddag die .457 Magnum-rewolwer uitgehaal.
"Hy wou met die vuurwapen by Tiaan spog. Daar was net een koeël in die rewolwer, wat afgegaan en Tiaan in die sy getref het," het Brink gesê.
Die 11-jarige kind se pa, 'n sakeman wat weens regsredes nie genoem mag word nie, het gister by sy huis in Linton Grange met trane vlak in sy oë vertel van die skietdrama wat ontvou het toe hy omstreeks 17:00 eergister by sy huis opgedaag het.
"Ek het die twee seuns kom haal om hulle na die Voortrekkers by die skool te neem. Ek het mal geraak toe ek die skoot hoor. Die bure het uitgekom om te kom help. As jou eie kind betrokke is, is dit net onmoontlik om kalm op te tree," het hy gesê.
Hy en bure het in sy motor na die Medicross-sentrum in Kaapweg gejaag. Hy het 'n handdoek in die bloeiende sy van Tiaan, wat vroeër die middag by sy seun kom swem het, gedruk.
"Ek was net té geskok om te bestuur en het my motor se sleutels vir die bure gegee om hom hospitaal toe te neem," het hy gesê.
Tiaan het 'n vleeswond opgedoen wat van sy ingewande beskadig het. Hy word in die waakeenheid behandel om te voorkom dat dit infeksie kry.
Volgens hom het sy seun Dinsdagaand nagmerries gehad en kon hy nog nie met hom praat oor wat gebeur het nie. Hy sou hom gister na die hospitaal neem om Tiaan te besoek.
Die pa het gesê hy wil geensins sy vuurwapen terughê van die polisie nie, wat as deel van die ondersoek daarop beslag gelê het.
"My vrou het kort voor die skietery gesê sy hou nie van al die geweld op die televisie en wat dit aan die kinders doen nie," het hy gesê.
Mnr. Oosie Oosthuizen, hoof van die Laerskool Verkenner, het gesê hy stem saam dat geweld in die media 'n negatiewe invloed op kinders het wat nog nie in staat is om hul eie menings te vorm nie.
"In die geval van die twee seuns was dit bloot ook 'n nuuskierigheidsdrang. Seuns is fanaties oor vuurwapens, ek is net dankbaar niemand is dood nie. Ons is positief dat Tiaan sal herstel."
Hy het gesê die voorval moet 'n les vir ander kinders wees om nie met vuurwapens te speel nie en het gister reeds dié boodskap aan die kinders by sy skool oorgedra.
"Ek was in verbinding met albei seuns se ouers en daar is geen kwade gevoelens nie. Hulle besef dat dit 'n groot ongeluk was," het hy gesê.
Tiaan se ouers wou nie met Die Burger praat nie.
Brink het gesê daar sal nie teen die 11-jarige seun opgetree word nie omdat hy minderjarig is en dit duidelik 'n ongeluk was. 'n Saak van nalatigheid word egter teen sy pa ondersoek om te bepaal hoe die seun die kombinasie van die kluis bekom het.
04-13-2006, 03:47 AM #473
Geo in waakeenheid
Die gewese Springbok- en Blou Bul-slot Geo Cronjé word in 'n waakeenheid van die Pretoriase Harthospitaal behandel nadat 'n trekker op sy familieplaas in Noordwes op hom geval het.
Me. Carmen Faurie, Cronjé se verloofde, wou gister nie veel oor die ongeluk eergister óf Cronjé se toestand sê nie. Beeld het verneem hy is in die chirurgiese waakeenheid en dat hy in 'n bestendige toestand is.
"Alles is reg en hy is buite gevaar. Hy is vanoggend (gisteroggend) in die hospitaal opgeneem. Baie dankie vir die omgee, ons waardeer dit," is al wat Faurie gesê het.
Die ongeluk het vermoedelik op die Cronjé- familie se plaas naby Mafikeng gebeur. Cronjé is daarna na 'n plaaslike hospitaal geneem en is gister na Pretoria oorgeplaas.
Hy boer die laaste paar maande sedert hy verlede jaar uit Engeland teruggekeer het. Hy is deur die Londense klub Harlequins gekontrakteer, maar het weens 'n ernstige kniebesering nooit vir hulle gespeel nie. Daar was bespiegeling dat hy hom weer by die Bulle sou aansluit, maar die kniebesering het tot dusver gekeer dat hy weer kon rugby speel.
Cronjé word vir onder meer gebreekte ribbe behandel, het mnr. Dimeon van Rooyen, woordvoerder van die Blou Bulle, gesê. Daar is aanvanklik gevrees dat sy hart moontlik deur die trekker gekneus is en daarom is hy inderhaas na die harthospitaal geneem. Dít blyk egter nie die geval te wees nie.
Cronjé se ma, Wannie, wou gister ook nie praat oor haar seun se toestand nie en het Beeld na die Pretoriase Harthospitaal verwys.
Me. Jacquelin Pettit, woordvoerder van die hospitaal, het bevestig dat Cronjé in die waakeenheid behandel word. "Hy gaan nog vir 'n paar dae daar wees, maar het gevra dat die media nie betrokke raak nie. Dit gaan baie goed met hom."
Cronjé se broer Jacques, losvoorspeler van die Bulls wat tans in Australië aan die Super14-reeks deelneem, was ná aanvanklike kommer oor Geo se ongeluk baie verlig toe hy hoor dat dit nie te ernstig is nie.
04-14-2006, 05:19 PM #474
Man vas na onwettige perlemoen-vonds in motorhuis
SASOLBURG. - 'n Sasolburgse man is verlede week in hegtenis geneem nadat onwettige perlemoen by sy huis gekry is. Die polisie het op 'n anonieme oproep gereageer en op sowat 137 kg gevriesde perlemoen beslag gelê.
Die perlemoen was in plastiese sakke wat in bruinpapier toegedraai was en is in tasse en sportsakke in die motorhuis in 'n vrieskas versteek. Die perlemoen het 'n geskatte straatwaarde van sowat R137 000. Die verdagte is aangekla weens onwettige handel in perlemoen en het reeds in die Sasolburgse landdroshof verskyn. Hy het nog nie gepleit nie en is op borgtog van R5 000 vrygelaat. Volgens die Sasolburg-polsie was hierdie perlemoen waarskynlik op pad om in Johannesburg verkoop te word, waarna dit baie moontlik vir die Oosterse lande bestem was.
04-14-2006, 05:22 PM #475
Veediefstal neem toe
Die Fochville-polisie waarsku dat veediefstal in dié area toeneem. Die afgelope twee weke het verskeie voorvalle van veediefstal in die omgewing plaasgevind. Supt. Hennie Maass, stasiebevelvoerder, sê daar is voertuie betrokke waarmee die gesteelde beeste vervoer word. Gedurende die nag van 23 Maart is daar tussen 18:00 en die volgende oggend 08:00 sewe beeste uit die kraal van mnr. Pieta de Villiers gesteel. Die beeste is later tussen digte bome in Elandsfontein langs die Hillshaven-distik in Westonaria gekry. Een van die beeste was reeds geslag. Die ander se agterpote is met toue vasgebind. Twee verdagtes het op die vlug geslaan toe die polisie op die toneel aankom. 'n Verdagte groen Mercedes Benz-vragmotor met 'n groen seil is in die omgewing opgemerk. Op 29 Maart vanaf 17:00 tot die volgende oggend 07:30 is daar op die plaas Rietfontein sestien skape gesteel. Die verdagtes het die skape tot by die grondpad gedra waar dit op ?n voertuig gelaai is. 'n Groen Ford 3 liter bakkie is naby die plaas opgemerk. Die volgende dag is daar by mnr. Dawie Malan van die plaas Driefontein in Fochville, drie skape gesteel. "Die gemeenskap moet dadelik verdagte voertuie aanmeld. "Veral as die voertuig naby die plase met 'n oop enjinkap staan. Boere moet ook as verdagte persone navrae oor die koop van vee doen die polisie dadelik in kennis stel," sê Maass. Maass en insp. Jan Estherhuysen kan onderskeidelik by 082-492-4030 of 082-374-0264 geskakel word.
04-14-2006, 05:24 PM #476
Die Carletonville-polisie se dwelmtaakspan het vandeesweek 'n verdagte vir die besit van dwelms aangekeer. Die man is Sondag omstreeks 14:50 in Dolomite-straat vasgetrek. Die voertuig is van die pad getrek na die polisie inligting van 'n informant ontvang het. Hulle het beslag gelê op 107 'rocks' wat na raming 'n straatwaarde van R5 530 het. Die verdagte (33) van Hillbrow, sal vandeesweek op 'n klag vir die besit van dwelms in die landdroshof verskyn. Volgens konst. Sylvia Ntsane, polisiewoordvoerder, is hul tans besig met verdere ondersoeke. Enigiemand wat meer inligting kan verskaf kan konsts. Jacques Nagel of Nati Mashabela by (018) 787-9300 skakel.
04-14-2006, 05:26 PM #477
Verdagte vas, drie steeds op vrye voet na gewapende roof
Een verdagte is gearresteer en drie ander word steeds vermis na vier gewapende mans Dinsdagoggend, ten aanskoue van werknemers en personeel, op Ventersdorp se poskantoor toegeslaan en dit beroof het. Die mans het glo om 10:15 die oggend by die deur in gebars, oor die toonbank gespring, reguit na die posmeester se kantoor gestap en hom uit sy kantoor gepluk. Volgens supt. Louis Jacobs, areahoof van komunikasie in die Mooirivier-area, het die mans glo 'n vuurwapen op die posmeester gerig en hom beveel om plat op die vloer te lê. Een van die mans, wat met 'n handwapen gewapen was, het glo gevra dat personeel die kasregister moet oopsluit waarna hy al die geld daar binne gevat het. Volgens Jacobs is daar na bewering vroeër die dag groot hoeveelhede pensioengeld en geld vir 'n kinderfonds by die poskantoor inbetaal en dit tel onder die geld wat gesteel is. Terwyl die rowers gevlug het, het een van die mans 'n skoot afgevuur. Volgens Jacobs is niemand beseer nie en het die koeël die muur getref Die rowers het vermoedelik met 'n wit Toyota Conquest Tazz sonder 'n nommerplaat weggejaag. Na omliggende polisiestasies in kennis gestel is van die rooftog, is 'n wit Toyota Tazz naby Carletonville afgetrek. Volgens Jacobs het die polisie die bestuurder, 'n 25-jarige man, in hegtenis geneem. Nie 'n sent van die gesteelde geld is aan hom gevind nie en maar volgens Jacobs is dit hoogs waarskynlik dat die verdagte deel was van die rooftog. "Alle aanduidings wys daarop dat hierdie man positief met die voorval verbind kan word", sê Jacobs. Terwyl die polisie steeds op soek is na die ander verdagtes, is die verdagte wat aangekeer is, steeds in aanhouding.
04-14-2006, 05:29 PM #478
Roofslagoffer bly kalm
TERWYL hy vasgebind in die gang in sy eie huis gelê het, het hy vir sy aanvallers gesê hy dink hulle is lafaards omdat dit twee van hulle kos om 'n ou man aan te val.
En toe sê hy vir hulle dit is nie die Here se wil dat hulle hom seermaak nie. "Hy werk op hierdie oomblik binne-in julle." Mnr. Leon von Solms (67) van Reüniepark meen die feit dat hy aan Psalm 121:5 gedink het, was sy behoud terwyl twee onbekende mans hom na bewering in sy eie huis oorval, vasgebind, gedreig en besteel het. "Dit sê: 'Die Here beskerm jou; die Here bewaar jou van alle gevare.' Ek het dit die oggend gelees."
Die vermeende aanvallers het volgens hom omstreeks 6.15 die aand kom kos vra. Toe hy omdraai om die kos te gaan haal, het een van die mans hom glo van agter begin wurg. "Ek het hom oor my skouer op die vloer gegooi en na hom begin skop," vertel Von Solms kalm. Hy het egter die stryd gewonne gegee toe hy opmerk die tweede man het 'n mes by hom. "Hulle het my gang toe gesleep en my (voete) met die kamer se kantgordyn vasgebind," vertel hy verder. Sy hande is met die strykyster se koord én 'n stuk nylon-tou vasgebind, en 'n lap is glo oor sy mond gebind. Terwyl een van die aanvallers glo deurentyd met 'n mes na Von Solms gekap en hom met die dood gedreig het, het hy met hulle oor die Here gepraat. "En toe het daar 'n kalmte oor my gekom." Von Solms sê die vermeende rowers het onder meer met kos, 'n horlosie en 'n selfoon, 'n elektriese skeermes, CD-speler en TV weggekom. "Hulle was van so 6.15 tot 8.15 in die huis." Hy sê hy het homself losgewikkel ná die aanvallers weg is. Die slagoffer was deurnag in sy huis toegesluit. "Ek het geweet die eerste kontak wat ek met die buitewêreld gaan hê, is as die koerant afgelewer word." Die telefoonlyn was geknip. Die koerantafleweraar het omstreeks 6-uur die volgende oggend Von Solms se swaer gebel en dié het hom kom help. Die slagoffer sê sy aanvallers was glo nie onnodig vandalisties nie en het selfs vir hom water gegee toe hy gesê het hy is dors. Die polisie sê niemand is nog in verband met die voorval geïdentifiseer nie.
04-14-2006, 05:35 PM #479
DRIE verdagtes het Dinsdagoggend hul rieme in die hof styfgeloop toe hulle probeer het om dagga na verhoorafwagtendes in aanhouding te smokkel.
Die geluk was nie aan die verdagtes se kant nie, want twee oplettende getuies wat agter in die hof gesit en wag het om te getuig, het hulle uitgevang. Die getuies was toevallig 'n polisiebeampte en 'n sekerheidswag wat by die polisie se aanklagkantoor werk. Volgens 'n polisiewoordvoerder, insp. Susan Beneke, het 'n beskuldigde (25) wat in die A-hof gewag het om voor te kom, twee banksakkies vol toegedraaide dagga vir 'n ander verdagte (23), wat in die beskuldigdebank gestaan het, aangegee. Dié het weer die banksakkies in die beskuldigde langs hom (23) se sak gedruk. Hierdie beskuldigde was in daardie stadium in aanhouding en het die sakkies saam met hom na die selle onder die hof geneem.
Die polisiebeampte, konst. Hannes Beukman, en die sekerheidswag, mnr. Carlo Noble, het die hofordonnans van die voorval ingelig en hulle is saam na die selle. Daar het hulle die dagga by die beskuldigde (wat op 'n aanklag van die besit van huisbraakimplemente tereg staan) gekry.
Die derde verdagte het toe reeds die gebou verlaat. Die een wat in die banke gewag het, is daar en dan in die hof gearresteer – kort voor hy sou voorkom vir 'n aanklag van die besit van dagga.
Die polisie sê die verdagte wat die hofgebou verlaat het, sal binnekort gearresteer word.
04-15-2006, 02:32 PM #480
Twee vas na gyselaarsdrama in buurdorp
STRENG sekuriteitsmaatreëls was Maandag binne én buite die Nedbank in Franschhoek aan die orde van die dag, na die drama wat Saterdag by die bank afgespeel het.
Die rustige, vreedsame atmosfeer van Hugenotestraat in Franschhoek is Saterdagoggend tydelik versteur deur 'n vals bomdreigement by dié Nedbank-tak . Een van die werknemers van dié bank, me. Alta Pretorius, is gekonfronteer met 'n onaangename ervaring toe 'n gemaskerde man haar as gyselaar probeer gebruik het om die bank te beroof.
Na bewering het die man by Pretorius se woonstel - wat net bokant die bank geleë is - ingebars. Haar twee dogters, Annolene (15) en Diane (16), en hul bure se seun, Johan Smit (17), was in die woonstel. Die man het aan hulle 'n plat toestel - wat soos 'n antenna lyk ? gewys. Hy het gesê dit is 'n bom en hulle beveel om Pretorius te bel.
Hy het haar jongste dogter op die "bom" laat sit en gesê as iemand beweeg, sal hulle almal sterf. Toe Pretorius by die woonstel opdaag, het hy nog so 'n toestel om Pretorius se borskas gebind, haar beveel om bank toe te gaan en 'n biblioteeksak met R100- en R200- note te vul. Hy het vir haar 'n kaart geteken met die roete wat sy moet volg tot by hom nadat sy die geld gaan haal het.
Volgens insp. Randall Stoffels, woordvoerder vir die Wes-Kaapse Polisie, het Pretorius die man se bevele uitgevoer, maar sy kon nie die roete terug na die man onthou nie. Die polisie se hulp is ingeroep en hulle het gevind dat die toestelle vals "bomme" is.
Pretorius en haar dogters ontvang sedertdien berading. 'n 17-jarige seun van Franschhoek is Sondag in verband met die voorval gearresteer. Hy het Maandag in die Paarl Landdroshof verskyn op die aanklag van poging tot roof. Die saak is uitgestel tot 'n later stadium vir verdere ondersoek. Intussen is die jeugdige vrygelaat onder die toesig van 'n maatskaplike werker.
'n Tweede verdagte, 'n 20-jarige man, is Maandag in verband met dieselfde saak in Brooklyn gearresteer. Hy verskyn, na verneem word, op 13 April in die Paarl Landdroshof.